“พุทธิพงษ์” นำส.ส. พปชร.ตบเท้ารายงานตัว มั่นใจตั้งรัฐบาลได้ ปัดลือ ภท.ไม่พอใจฮุบ ก.คมนาคม
“พุทธิพงษ์” นำส.ส. พปชร.ตบเท้ารายงานตัว มั่นใจตั้งรัฐบาลได้ ปัดลือ ภท.ไม่พอใจฮุบ ก.คมนาคม
“พุทธิพงษ์” นำส.ส. พปชร.ตบเท้ารายงานตัว มั่นใจตั้งรัฐบาลได้ ปัดลือ ภท.ไม่พอใจฮุบ ก.คมนาคม
10 พ.ค. 2562

วันนี้ (10 พ.ค.) นายพุทธิพงษ์ ปุณณกันต์ ประธานยุทธศาสตร์ กทม.และ ส.ส.บัญชีรายชื่อพรรคพลังประชารัฐ พร้อมด้วย ส.ส.กทม. และ ส.ส.บัญชีรายชื่อของพรรค เข้ารายงานตัวต่อสำนักเลขาสภาผู้แทนราษฎรที่อาคารรัฐสภาแห่งใหม่ ย่านเกียกกาย   พร้อมเผยถึงความคืบหน้าการจัดตั้งรัฐบาลว่า  ขณะนี้ชัดเจนว่าเรามีพันธมิตรที่มีแนวทางการทำงานใกล้เคียงกัน แต่ต้องให้เกียรติแต่ละพรรคในการดำเนินการภายในพรรค เช่น การประชุม และเลือกหัวหน้าพรรค รวมไปถึงพรรคเล็กที่อยู่ระหว่างการตัดสินใจ
ขณะที่กระแสข่าวเรื่องการตกลงตำแหน่งไม่ลงตัว จนขั้วที่ 3 เตรียมจับมือตั้งพรรคการเมืองแข่งกับพลังประชารัฐนั้น   นายพุทธิพงษ์ ระบุว่า ทุกอย่างเกิดขึ้นได้ภายใต้ระบอบประชาธิปไตย เพราะทุกพรรคได้รับเลือกจากประชาชน จึงเป็นเรื่องปกติที่ทำได้    แต่เราเชื่อมั่นว่า พลังประชารัฐและพันธมิตร  จะสามารถตั้งรัฐบาลได้  เพื่อให้ประเทศเดินหน้าต่อไปได้อย่างมั่นคง เพราะการทำงานระยะยาว และแก้ปัญหาให้ประชาชน การบริหารแผ่นดิน ต้องมีเสถียรภาพ
“ยอมรับว่า ส.ส.251 เสียงในสภา ถือเป็นเสียงสำคัญ เพราะเกินกึ่งหนึ่งสามารถผ่านกฎหมายสำคัญๆ ได้ ซึ่งถ้าเป็นเช่นนั้น เสถียรภาพของสภาก็เดินต่อได้ แต่ประเด็นสำคัญอยู่ที่ ส.ส.ทุกคนต้องทำงานให้หนัก รับผิดชอบหน้าที่อย่างเคร่งครัดในการทำงานมากขึ้น การที่ตัวเลขใกล้เคียงกับฝ่ายค้าน ถือเป็นเรื่องที่ดี ที่ทำให้ ส.ส.ทุกคนมีความรับผิดชอบ ไม่สามารถขาดประชุมสภาได้ ไม่งั้นก็จะมีปัญหา มั่นใจว่า พลังประชารัฐจะได้เป็นแกนนำจัดตั้งรัฐบาล และเชื่อในการตัดสินใจของพรรคร่วมรัฐบาลที่ได้พูดคุยกันไว้ หากตัดสินใจภายใต้ประโยชน์ชาติ”
ส่วนกระแสข่าวที่ว่า พรรคการเมืองบางพรรคไม่พอใจที่พลังประชารัฐเก็บโควตากระทรวงเศรษฐกิจไว้ทั้งหมดนั้น นายพุทธิพงษ์ กล่าวว่า  ยังเร็วเกินไปที่พูดคุยเรื่องตำแหน่งในวันนี้  เพราะหากจะเป็นรัฐบาลร่วมกันก็ต้องฟังซึ่งกันและกัน รวมทั้งฟังแนวทางบริหารของทุกพรรค เพื่อให้การบริหารประเทศเป็นไปในทิศทางเดียวกัน ไม่ว่าจะกระทรวงไหน ก็คงมีทิศทางเดินไปแบบเดียวกัน ทั้งนี้ พรรคพลังประชารัฐไม่จำเป็นต้องได้กระทรวงหลักเท่านั้น ทุกอย่างอยู่ภายใต้การทำประโยชน์เพื่อประเทศชาติ ไม่เช่นนั้นก็ทำงานด้วยกันลำบาก
พร้อมกันนี้ นายพุทธิพงษ์ยังปฏิเสธกระแสข่าว ที่ว่านายเนวิน ชิดชอบ แกนนำพรรคภูมิใจไทย  ไม่พอใจที่พลังประชารัฐเก็บเก้าอี้ของกระทรวงคมนาคมไว้   ส่วนจะให้โควตานี้กับพรรคภูมิใจไทยเลยหรือไม่ คงตอบไม่ได้ เพราะไม่มีอำนาจตันสินใจ
“ยังเร็วเกินไปที่จะพูดเรื่องนี้เพราะเรามีพรรคร่วมอีกหลายพรรค และ ทุกคนมีความพร้อมทำงานทุกระดับ ตลอดเวลา เพราะอาสาตัวเข้ามาทำงาน และยังเร็วไปที่จะบอกไปอยู่ตรงไหน เพราะส่วนตัว ผมอยู่ตรงไหนก็ยินดีทำงาน”
ขณะเดียวกันประธานยุทธศาสตร์ กทม.  พปชร. ยังได้ปฏิเสธกระแสข่าวอดีตแกนนำ กปปส.ต่อรองตำแหน่งรัฐมนตรี ว่า  ไม่เป็นความจริง และพลังประชารัฐเราเป็นหนึ่งเดียว เราทำงานด้วยกันอย่างดี ช่วยเหลือกันทุกคน ไม่ได้มีกลุ่ม แม้จะมีที่มาจากหลายกลุ่มก็ตาม  ทั้งนี้ ตัวเลข 255 ที่นั่งของพรรคร่วมรัฐบาล  ต้องรอการประชุมเพื่อเลือกหัวหน้าพรรคประชาธิปัตย์ หรือไม่    นายพุทธิพงษ์ กล่าวว่า  จำเป็นต้องรอ เพราะคาดว่า จะมีความชัดเจนเกี่ยวกับการร่วมรัฐบาล